recursal/SuperWikiNEXT-32B huggingface dataset:
**מנדלי מוכר ספרים ברשת** היא חנות מקוונת למכירת ספרים אלקטרוניים. החנות מציעה ספרים בפורמטים EPUB-3 ,EPUB ו-MOBI (למכשירי קינדל ואפליקציות קינדל) המאפשרים שימוש ברוב מכשירי הקריאה, מחשבים, טאבלטים וטלפונים סלולריים חכמים.

מנדלי מוכר ספרים מציעה לסופרים הוצאה לאור עצמית של ספרים אלקטרוניים ומודפסים, ולהוצאות לאור אחרות המסתייעות בעיקר בשירותיה להפקת ספרים אלקטרוניים. המיזם הוא הוצאת הספרים הגדולה בישראל, אשר ספריה אינם נמכרים על ידי רשת חנויות ספרים מסחרית.

היסטוריה
--------

החנות נוסדה ב-7 בינואר 2010 על ידי ארבעה יזמים שבאו מתחומי ההיי-טק וההוצאה לאור: ירון גולדשטיין, הנרי הראל, כרמל רביד וישראל וינטה.

אתר החנות היה הראשון מסוג מכירת הספרים האלקטרוניים ברשת בישראל. בעקבותיו קמו חנויות נוספות לספרים אלקטרוניים ברשת, כגון מיזם עברית ובוקסילה.

מנדלי מוכר ספרים ברשת מציעים כיום למכירה כ-1,300 ספרים - חלקם יצאו לאור בעבר, הופצו ונמכרו בחנויות והומרו לפורמט אלקטרוני, וחלקם כתבי יד שיוצאים לאור כספר אלקטרוני ולא מופצים בחנויות בצורה מסורתית. הספרים נקראים על ידי קוראי ספרים אלקטרוניים מסוגים שונים המותאמים לעבודה עם הקבצים בפורמטים השונים, כגון האייפד והמכשירים מבוססי מערכת ההפעלה אנדרואיד, כמו גם על מכשירי קינדל ותוכנות קינדל ועל מחשבי חלונות, מקינטוש ולינוקס.

שיתופי פעולה
------------

החנות האינטרנטית של מנדלי מוכר ספרים ברשת משתפת פעולה עם הוצאות לאור המשווקות את ספריהן דרך האתר. בין ההוצאות המשתפות פעולה עם האתר: הוצאת כרמל, גרף, הקבוץ המאוחד, הוצאת נהר, הוצאת חדקרן, הוצאת אוריון, הוצאת רימונים, הוצאת קדמת עדן ועוד.   

מנדלי מוכר ספרים ברשת עובדים עם סופרים וכותבים המפרסמים את ספריהם באתר באופן ישיר, בהם יצחק בן נר, סמי מיכאל, נאוה סמל, עידן רבי, מואיז בן הראש, רוני גלבפיש, ציפי שחרור ועוד.

### שירותים נוספים

מנדלי מוכר ספרים ברשת מפיקים ומציעים למכירה גם ספרים מודפסים בדפוס דיגיטלי בכמויות קטנות, וכן גם בהדפסה לפי דרישה (POD). שירות נוסף מאפשר להפיק ספרים באנגלית, בספרדית, ברוסית, ובשפות אחרות, מכירתם וקידומם באמזון כספרים לקינדל וכספרים מודפסים על פי דרישה (POD) ובאתרים נוספים בעולם, כגון האייבוקסטור (iBooks) של אפל.

קישורים חיצוניים
----------------

* האתר הרשמי
* אתר למנויים בלבד אמיתי זיו, רוצים להוציא ספר? דלגו ישר לאינטרנט, באתר TheMarker‏, 20 במאי 2013
* עומר כביר, הושקה חנות לספרים דיגיטליים בעברית, באתר כלכליסט, 10 בינואר 2010

הערות שוליים
------------

1. ↑  אתר למנויים בלבד אמיתי זיו, רוצים להוציא ספר? דלגו ישר לאינטרנט, באתר TheMarker‏, 20 במאי 2013
2. ↑  הושקה חנות לספרים דיגיטליים בעברית
3. ↑  למה עברתי מניהול בהיי-טק למכירת ספרים?
4. ↑  מהפיכת הספרים בעיצומה
שגיאות פרמטריות בתבנית:חברה מסחרית   
שימוש בפרמטרים מיושנים [ אנשי מפתח ] 

**מעבדות אנאפורנה בע"מ** (באנגלית: **Annapurna Labs**) היא חברה ישראלית בענף השבבים. החברה נוסדה ב-2011, וב-2015 נרכשה על ידי חברת אמזון האמריקאית.

היסטוריה
--------

חברת מעבדות אנאפורנה נוסדה במאי 2011 על ידי ביליק הרבויה, נאפע בשארה ורונן בונה, שקיבלו השקעה ראשונית מאביגדור וילנץ. הרבויה מונה למנכ"ל החברה, בשארה מונה לנשיא וסמנכ"ל טכנולוגיות, בונה מונה לסמנכ"ל ההנדסה ווילנץ מונה ליו"ר הדירקטוריון. שלושת המייסדים עבדו קודם לכן בחברת מארוול טכנולוגיות. משרדי החברה שכנו ביוקנעם עילית, ובשנת 2016 עברו לפארק מת"ם בחיפה.

החברה פיתחה שבבים ומערכת מחשוב מבוססת הנדסת רשת ואחסון. בינואר 2015 נמכרה החברה לחברת אמזון האמריקאית, תמורת כ-370 מיליון דולר. בעקבות הרכישה החברה מפתחת מעבדים לשירותי הענן של אמזון, Amazon Web Services.

מוצר מרכזי שפותח בחברה עבור חטיבת AWS של אמזון הוא סדרת מעבדי גרביטון (AWS Graviton): הראשון הוכררז בנובמבר 2018, גרביטון 2 הוכרז בדצמבר 2019 וגרביטון 3 הוכרז בדצמבר 2021.

שבב נוסף שהוכרז בדצמבר 2018 הוא AWS Inferentia, שנועד ליישומי בינה מלאכותית.

קישורים חיצוניים
----------------

* מעבדות אנאפורנה, ברשת החברתית LinkedIn

הערות שוליים
------------

1. ↑  הטרק שלהם, מגזין הטכניון, חורף 2019
2. ↑  מאיר אורבך, אמזון מעבירה את פעילות הפיתוח בישראל מיקנעם לחיפה, באתר כלכליסט, 6 במרץ 2016
3. ↑  מאיר אורבך, אסף גלעד, אמזון תרכוש את אנפורנה מיקנעם ב-370 מיליון דולר ותקים מרכז פיתוח, באתר כלכליסט, 22 בינואר 2015
4. ↑  הצוות של אנפורנה מפתח את מעבדי Graviton של אמזון, באתר TechTime‏, 31 בדצמבר 2020
5. ↑  אמזון השיקה שרתים מבוססי אנפורנה, באתר TechTime‏, 25 במאי 2022
6. ↑  מאיר אורבך ורפאל קאהאן, הרכישה המוצלחת של אמזון בישראל נותנת פירות ל-AWS, באתר כלכליסט, 4 בדצמבר 2019
משאית חלוקה של מעדני יחיעם
**מעדני יחיעם (1993) בע"מ** היא חברה המייצרת מעדני בשר, נקניקים ונקניקיות, הנמצאת בבעלותו של קיבוץ יחיעם. בפברואר 2022 רכשה קרן ההשקעות לנטרן 51% ממעדני יחיעם לפי שווי של יותר מ-100 מיליון שקל.

היסטוריה
--------

חברת מעדני יחיעם הוקמה בשנת 1968 על ידי קיבוץ יחיעם, לאחר שחבריו ביקשו להרחיב את מקורות הפרנסה. מכיוון שחלק גדול מחברי הקיבוץ עלו לישראל מהונגריה הידועה במעדני הבשר שלה, הוחלט להקים בקיבוץ מפעל לייצור מעדני בשר. מוצרי החברה משווקים בשוק הפרטי ובשוק המוסדי. המפעל מייצא כרבע מתוצרתו לאירופה ולארצות הברית. מעדני יחיעם היא החברה השלישית בגודלה בישראל בתחום ייצור מוצרי הבשר המעובד, לאחר חברת זוגלובק וטירת צבי. בשנת 2000 עמד נתח השוק של החברה על כ-13%, וב-2016 היה נתח השוק של החברה כ-16%.

באוקטובר 2006 פרצה שרפה במפעל שהשביתה בו את הייצור. בתקופת ההשבתה החברה נעזרה בחברת זוגולבק לשם ייצור מוצריה. באפריל 2007 חזרה החברה לייצר במפעל ביחיעם לאחר ששוקם.

ב-2012 רכשה את חברת אייבלס אנד היימן, יצרנית אמריקאית של מוצרי בשר כשרים במטרה להתרחב בשוק מעדני הבשר בארצות הברית.

נכון לשנת 2017 מעדני יחיעם מעסיקה כ-145 עובדים, 15 מהם הם חברי הקיבוץ. מחזור המכירות של החברה הוא כ-140 מיליון שקלים בשנה.

קישורים חיצוניים
----------------

* אתר האינטרנט הרשמי של מעדני יחיעם
* מערכת אכול ושאטו, מעדני יחיעם: אותו נקניק, אריזה אחרת, ‏3 בנובמבר 2012

הערות שוליים
------------

1. ↑  נוית זומר, אקזיט לקיבוץ יחיעם: קרן השקעות רכשה את השליטה ביצרנית הנקניקים, באתר ynet, 28 בפברואר 2022
2. ↑  חני ברבש, מעדני יחיעם/ פחות פרסום יותר צמיחה, באתר דה מרקר, 3 בינואר 2001
3. ↑  אילנית חיות, צניחה של 27% במכירות נקניקים ונקניקיות מתחילת השנה, באתר גלובס, 5 במאי 2016
4. ↑  תעשיית מזון כחול-לבן – לתפארת מדינת ישראל, באתר אכול ושאטו, 19 באפריל 2015
5. ↑  הארץ, מעדני יחיעם השקיעה 5 מ' ד' בשיקום המפעל לאחר שרפה, באתר דה מרקר, 12 ביוני 2007
6. ↑  רותם כבסה, לחיי הנקניקים: קיבוץ יחיעם רוכש חברה לייצור מעדני בשר בארצות הברית, באתר blinker‏, 5 ביוני 2012
7. ↑  נווית זומר, גם יחיעם משיקה נקניקיות פרימיום: "השוק בשל יותר", באתר ידיעות אחרונות, 14 במאי 2017
**מפגש השייח'** היא רשת מאפיות וקונדיטוריה בירושלים. הרשת נוסדה בשנת 1990 על ידי שי נאור.

המאפייה מוכרת מגוון מאפים הנאפים באמצעות טאבון אבן מיוחד ובהם פיתות, בייגלה, פיצות, טוסטים וסמבוסק.

היסטוריה
--------

מקור השם "מפגש השייח'" הוא בכיכר בעיר העתיקה[דרושה הבהרה] בירושלים שהיה מקום מפגש בקרב בני הנוער בשנות ה-80 בימי שישי בשם "אצל השייח'" שהיה בבעלות ערבית.

לאחר פרוץ האינתיפאדה הראשונה ובמיוחד בזמן ההאינתיפאדה השנייה שחלקה הגדול לווה באירועים ביטחוניים בעיר ובמיוחד בעיר העתיקה בירושלים, לא ניתן היה להגיע למקום זה.

בשנת 1990 פתח שי נאור את המאפייה באזור התעשייה תלפיות, שהכיל גם מועדוני בילוי ירושלמיים והמפורסם שבהם – האומן 17, מה שמשך את בני הנוער להיפגש במקום ולאכול.

המאפייה המקורית הוקמה ברחוב צרת בתלפיות וב-2003 הועתק הסניף לרחוב האומן, והתרחב להיות קונדיטוריה עם מאפים מתוקים. לאחר מכן מכר נאור זיכיונות והתרחב בירושלים וסביבתה (מבשרת ציון, מעלה אדומים ועוד), וב-2008 אף נפתח סניף ראשון מחוץ לסביבת ירושלים בטיילת שבאילת, לשם עבר נאור עם משפחתו על מנת לעסוק בנדל"ן, אך סניף זה נסגר לאחר כ-10 שנות פעילות.

נכון ל-2023, למאפייה סך הכל 9 סניפים.

קישורים חיצוניים
----------------

* אתר האינטרנט הרשמי של מפגש השייח'
* מפגש השייח' - כולם בירושלים מכירים... ראיון באתר יוטיוב
* יפעת ראובן, בעלי 'מפגש השייח': "לא ברחתי", באתר mynet‏ ירושלים, 28 ביולי 2008
* מגזין, ‏ירושלים של תושב: 7 מקומות שהירושלמים אוהבים, באתר ‏מאקו‏, 20 במאי 2012
* יעל פרידסון, ליאון וברקת מציגים: "מלחמת הסמבוסק", באתר nrg‏, 13 באוקטובר 2013
* ינון מגל‏, המועמד לראשות ירושלים לא מכיר את ירושלים?, באתר וואלה!‏, 10 באוקטובר 2013
* אילת נגב, פרק ד': פנינים אותנטיות בירושלים, באתר ynet, 21 בפברואר 2002

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מפגש השייח'"**.
**מרידיאנה** (באיטלקית: **Meridiana**; מפברואר 2010 עד אפריל 2013 נקראה החברה **מרידיאנה פליי**) הייתה חברת תעופה איטלקית שהפעילה טיסות שכר ליעדי פנים באיטליה וכן יעדים בינלאומיים באירופה, ארצות הברית, אמריקה הלטינית, אפריקה ואסיה.

תולדות החברה
------------

החברה נוסדה בשנת 1963 כאליסרדה על מנת לקדם תיירות פנים לאי האיטלקי סרדיניה. בשנות פעילותה טסה החברה ליותר מ -51 טיסות סדירות ושכר ליעדים פנימיים, אירופיים ובין יבשתיים מנמל התעופה הראשי שלה אולביה קוסטה סמרלדה. חברת התעופה הפרטית האיטלקית הפעילה גודל צי מעורב של בואינג ומקדונל דאגלס.

בשנת 1991 הוחלט לשנות את שם החברה למרידיאנה ומאז החלה להפעיל טיסות ליעדים מרכזיים באירופה כגון: ברצלונה, פריז, לונדון ופרנקפורט.

בפברואר 2010 התמזגה החברה עם יורופליי, ובעקבות זאת שינתה את השם למרידיאנה פליי. ביולי 2011 התמזגה החברה עם אייר איטלי (הישנה) אשר המשיכה לבצע טיסות עבור מרידיאנה.

באפריל 2013, שינתה החברה את שמה בחזרה ל"מרידיאנה".

בשנת 2017 נרכשו חלק ממניות חברת ההחזקות של החברה על ידי קטאר איירוויז. לאחר מכן הוחלט כי החברה תתמזג עם חברת הבת שלה אייר איטלי (הישנה) תחת המותג אייר איטלי כחברה חדשה. מהלך זה יצא לפועל בתחילת שנת 2018.

בשנת 2020 הודיעה חברת אייר איטלי על פשיטת רגל.

צי המטוסים
----------

|  |  |  |  |
| --- | --- | --- | --- |
| **דגם** | **מספר מטוסים** | **תכולת מושבים (קונפיגורציה)** | **הערות** |
| **J** | **Y** | **סה"כ** |
| בואינג 737-300 | 2 | - | 148 | 148 |  |
| בואינג 737-700 | 3 | - | 148 | 148 |  |
| - | 149 | 149 |
| בואינג 737-800 | 5 | - | 189 | 189 |  |
| בואינג 767-200ER | 1 | 12 | 241 | 253 |  |
| בואינג 767-300ER | 3 | 18 | 258 | 276 |  |
| מקדונל דאגלס MD-82 | 6 | - | 165 | 165 | יוצא משירות |
| מקדונל דאגלס MD-83 | 1 | - | 165 | 165 | יוצא משירות |

פעילות החברה בישראל
-------------------

החברה הפעילה 2–3 טיסות שכר שבועיות בין מילאנו לנמל התעופה בן-גוריון במשך כל השנה. כמו כן, החברה הפעילה טיסות שכר עונתיות מורונה, אולביה, רומא וברגמו לנמל התעופה בן-גוריון. הטיסות בוצעו במטוס בואינג 737-800.

קישורים חיצוניים
----------------

ויקישיתוף מדיה וקבצים בנושא **מרידיאנה** בוויקישיתוף
* אתר האינטרנט הרשמי של מרידיאנה (באנגלית)

הערות שוליים
------------

1. ↑  Meridiana Airlines, rehlat
חזית בית הכנסת
תמונה זו מוצגת בוויקיפדיה בשימוש הוגן.  
נשמח להחליפה בתמונה חופשית.
**בית הכנסת אל-מצריון** (נקרא גם **בית הכנסת אל-אסתאד**) היה בית כנסת בקהיר שבמצרים.

בית הכנסת
---------

בית הכנסת נבנה בשכונת היהודים (חארת אל-יהוד) בקהיר. מועד בנייתו איננו ידוע, אך ההנחה היא כי הוא נבנה במאה ה-10. קיימות עדויות מהמאה ה-11 המתייחסות אליו כמבנה פעיל.

שם בית הכנסת, אל-מצריון, מעיד על חשיבות המקום לקהילת מצרים כולה. שמו האחר ניתן לו במאה ה-16, כנראה לאחר שב-1545 הורו השלטונות לסגור אותו וכך עמד 40 שנה, עד שב-1585 התיר השליט המקומי אברהים פאשא לפתוח אותו. כינויו של פאשא היה אל-אסתאד ("האדון") וכהוקרה למעשהו ניתן השם לבית הכנסת.

בית הכנסת שימש כמקום התפילה המרכזי והייצוגי של היהודים בשכונה. התקיימו בו תפילות מרכזיות ובו נכנסו לתפקידם רבני מצרים. על פי עדות מסוימת נשתמר בו כתב יד מיוחד של התורה, שנקרא "סמבטיון".

בית הכנסת היה מבנה מלבני בגובה של שתי קומות. חזיתותיו החיצוניות היו מעוצבות בפשטות. בשתי חזיתות האורך היו שתי שורות של ארבעה חלונות מקושתים (16 בסך הכל) ובהם תריסי עץ. בתוכו התנשאה מעל מפלס הקרקע גלריה בצורת האות ח', ששימשה כעזרת הנשים. 

במחצית המאה ה-19 שופץ בית הכנסת ובשלהי אותה מאה שופץ שוב. בשיפוצים אלו הוכנסו למבנה המקורי שלו מרכיבים אירופיים מודרניים שונים שניבנו בהדר רב. בין עמודי התמך של הגלריה נקבעו קשתות דקורטיביות. להיכל ניתנה צורה של חצי משושה ולבימה צורת מתומן, ובשניהם נקבעו עמודים ומעקות משיש. שני גרמי מדרגות קצרים העפילו אל הבימה והעמודים בה חוברו בלוחות שיש לכעין כתר מעליה. קשתות נקבעו גם מעל לעמודי ההיכל. אולם התפילה הואר בנברשות צבעוניות. על רצפת עזרת הנשים הונחו מחצלות ושטיחים.

מבנה בית הכנסת היה קיים עד 1975. באותו מועד נאלצה קהילת קהיר למכור אותו מסיבות כספיות. בהמשך נהרס המבנה ועל מקומו נבנה מבנה אחר.

לקריאה נוספת
------------

* יורם מיטל, **אתרים יהודיים במצרים**, ירושלים: מכון בן צבי לחקר קהילות ישראל במזרח, 1995

הערות שוליים
------------

1. ↑  מיטל, עמ' 48.
2. ↑  מיטל, עמ' 49.
**החי על המת** הוא מהרומנים הבולטים של הסופר אהרן מגד. הרומן יצא לאור ב-1965 והפך מיד להצלחה גדולה. הוא הוכתר בפרס אוסישקין, הופיע מאז במהדורות רבות ותורגם לאנגלית.

שני גיבורים ברומן: יונס רבינוביץ (החי), סופר המתבקש לכתוב ביוגרפיה על אברהם דוידוב (המת), דמות נערצת בתולדות התיישבות החדשה בארץ ישראל.

* **יונס רבינוביץ** הוא סופר צעיר, בנו של פעיל ציונות ידוע, שפגש בעבר את דוידוב. יונס פרסם פרק מספרו "גיבורי דורנו" בעיתון בשלושה המשכים והתפרסם בשל כך, אולם לאחר מכן לא הצליח לכתוב דבר.

לאחר לווית דוידוב יונס מקבל הצעה לכתוב ביוגרפיה על אברהם דוידוב. המו"ל מציע לו משכורת חודשית למשך שנה וחצי כמקדמה על חשבון הרווחים מהספר. בהמשך הספר, שחקן תיאטרון מתוסכל ששמע על כתיבת הספר, מציע ליונס כסף כדי שיכתוב מחזה על דוידוב בו יגלם הוא את התפקיד הראשי, ומפיק הוליוודי מציע לו אפשרות לחוזה שמן כדי שיכתוב תסריט על דוידוב. במהלך שנה וחצי יונס נפגש עם 27 אנשים שהכירו את דוידוב ומתעד את דבריהם עליו, אולם אינו מצליח להגיע לשלב כתיבת הספר. את רוב זמנו הוא מבלה בבטלה בים ובחברת חברים משוררים המתכנסים במקום בשם "המרתף", מקריאים את שיריהם ומשתכרים.

עלילת הספר מתרחשת לאחר סיום הזמן שהיה אמור להיות מוקדש לעבודה על הספר, לאחר שיונס לא הגיש את כתב היד ונתבע בבית משפט על ידי המו"ל על אי מילוי ההסכם מצידו. 

* **אברהם (אברשה) דוידוב**, דמות נערצת מהעלייה השלישית. עלה ברגל ארצה, עבד בגדוד העבודה, סלל כבישים, עבד במחצבות, השתתף בהגנה במאורעות תרפ"ט, עבד כשומר בכפר סבא, בעליה לחניתה, בבניית גדר הצפון בהעלאת מעפילים ובמעצר בקפריסין. לאחר מלחמת העצמאות בה נהרג בנו, הוא יוצא למדבר לסלול את כביש באר שבע-סדום שם הוא מוצא את מותו.

הספר מסופר על ידי יונס בגוף ראשון. מגד מציג את העבר החלוצי ההירואי מול ההווה הבוהמי ב"מרתף". הוא מאפשר לנו להבין את המורכבות שבאופיים של גיבורי הציונות. דוידוב היה דמות נערצת, אך בכל פעולותיו הרבות היה מנותק ממשפחתו ששילמה על כך מחיר כבד. יש הסבורים שלדמותו נוצקה אישיותו של יצחק שדה.

קישורים חיצוניים
----------------

* ביקורת על "החי על המת", אתר nrg ‏, 2006
* ביקורת על תרגום "החי על המת" לאנגלית (באנגלית)
**קימבה האריה הלבן** (בקאטאקאנה: **ジャングル大帝**) היא סדרת מנגה ואנימה שנכתבה על ידי אוסמו טזוקה.

עלילת הסדרה מתמקדת בהרפתקאותיו של גור אריות צעיר בשם קימבה. קימבה הופך להיות מלך הג'ונגל לאחר שאביו נהרג על ידי צייד.

הסדרה נוצרה במקור כמאנגה בין השנים 1950 עד 1954 על ידי אוסמו טזוקה. בין השנים 1965 עד 1966 נוצר עיבוד טלוויזיוני למאנגה אשר שודר במקור ביפן. סדרת הטלוויזיה הייתה סדרת האנימציה הטלוויזיונית הראשונה שהופקה בצבע ביפן.

המחלוקת סביב הדמיון ל"מלך האריות"
---------------------------------

השוואה של פריים מתוך הסדרה "קימבה האריה הלבן" מול פריים מתוך "מלך האריות"
כאשר סרט האנימציה של אולפני דיסני "מלך האריות" יצא לאקרנים רבים החלו להבחין כי אלמנטים שונים בסרט בעלי דמיון רב לסדרה "קימבה האריה הלבן". למרות שלסרט מלך האריות יש תסריט שונה, ישנם מספר קווי דמיון בולטים בין היצירות.

הדמיון מתחיל בשמותיהם של הגיבורים הראשיים: קימבה וסימבה. כמו כן, ישנם קווי דמיון נוספים במראה הדמויות הראשיות ובסצינות שונות אשר כה דומות מבחינה ויזואלית עד שנדמה כי הועתקו, למרות שרוב הדמיון בין קימבה ומלך האריות הוא ויזואלי בלבד.

אף על פי כן, אולפני דיסני הצהירו בעבר על כך שכל דמיון בין "מלך האריות" ל"קימבה האריה הלבן" הוא מקרי בלבד וטענו ששמעו על "קימבה האריה הלבן" רק לאחר צאת "מלך האריות". כמו כן, יוצרי "מלך האריות" ציינו כי עלילת הסרט נוצרה בכלל בהשראת "המלט". אף על פי כן, יוצרי "מלך האריות" ציינו זאת לאחר שהתעוררה המחלוקת (לפני המחלוקת "מלך האריות" שווק כסיפור מקורי לחלוטין של דיסני). יורשיו של טזוקה, שנפטר מספר שנים לפני כן, החליטו שלא לתבוע אותם, משום הדרך בה מתייחסים אל האנימציה ותעשיית הקומיקס ביפן: שם, עיבודי אנימציה או קומיקס נוספים של מעריצים ליצירות האהובות עליהם, נחשבים למחמאה ולא כעילה לתביעה. טזוקה עצמו טען בזמנו שהושפע מסרטיו האילמים של דיסני משנות ה-30. אלה אשר מחו על החלטתם של יורשי טזוקה, היו בעיקר מעריצים של סדרת "קימבה" המקורית.

המחלוקת סביב הדמיון והחשש להעתקה הועלתה לאורך השנים במספר עיתונים בארצות הברית, כולל במאמר בלוס אנג'לס טיימס שהתפרסם ביוני 2007. פרק של "משפחת סימפסון" משנת 1995 הכיל פרודיה על "מלך האריות" בו רוחו של מופסה מפצירה באוזני ליסה סימפסון: "אתה חייב לנקום את המוות שלי, קימבה ... אההה, התכוונתי סימבה!"

קישורים חיצוניים
----------------

* 
* "קימבה האריה הלבן", במסד הנתונים הקולנועיים IMDb (באנגלית)
* מאמר העוסק בקווי הדמיון בין "מלך האריות" ו"קימבה האריה הלבן" (באנגלית)
* מראה, מראה שעל הקיר - מאמר בעין הדג מאת רז גרינברג העוסק בקווי הדמיון בין "מלך האריות" ו"קימבה האריה הלבן".
תרשים חלקיו של טרוליבוס: שני מוטות (13) מובילים את האנרגיה אל בסיסם (15) ומשם היא מועברת אל המנוע. המוטות מתחברים באמצעות תופסנים (12) אל חוט החשמל (1), וכאשר אינם בשימוש ניתן לקבעם אל גג הרכב (14). שני חוטים מתוחים (11) מושכים את המוטות אל מרכז הרכב לאחר שאלה נעים לצדדים בשל אילוצי הדרך, והחוט מאוחסן בשני תופים (10)
**פיאט 2401 קנזה** (באיטלקית: **Fiat 2401 Cansa**) הוא אוטובוס חשמלי מסוג טרוליבוס אשר יוצר על ידי חברת פיאט האיטלקית בין השנים 1953–1958. הדגם מונע באמצעות רשת חשמל, מושך חשמל באמצעות כבל חשמלי תקרה המחובר לרשת המספקת חשמל.

דגם הטרוליבוס "פיאט 2401 קנזה" דומה בחזותו ובמבנהו לאוטובוס רגיל, אך הוא מצויד במנוע חשמלי. 

את מרכב הדגם ביצעה חברת "Cansa".

פיאט 2401 קנזה
--------------

בדגם ה"פיאט 2401 קנזה" נבנו 21 מושבים. סך הכל הדגם יכול להכיל 70 נוסעים. מושב הנהג מימין. אורך הדגם 10.5 מטר.

לדגם 2 דלתות צדדיות.

ה"פיאט 2401 קנזה" יוצא לברזיל, מקסיקו ומספר ארצות באסיה.

טרוליבוס
--------

טרוליבוס הוא סוג של אוטובוס חשמלי אשר מושך חשמל מכבל תקרה. מעל גג האוטובוס מחובר מוט לרשת החשמל. ה"טרוליבוס" נבדל מסוגים אחרים של אוטובוסים חשמלים אשר מסתמכים על סוללה חשמלית.

על רשת החשמל המזינה את הטרוליבוס לכלול שני חוטי חשמל מקבילים הסוגרים מעגל חשמלי.

בדרך כלל המתח החשמלי הנפוץ הוא 600 וולט מתח ישר (DC).

נתיב הנסיעה הוא תמיד קדימה (דגמי הטרוליבוס לא מסוגלים לנסוע אחורנית).

בניגוד לחשמלית שהיא כלי תחבורה ציבורית הנעה על מסילה ברחובות ערים, ה"טרוליבוס" נע על כביש אספלט ללא צורך במסילה.

באיטלקית ה"טרוליבוס" קרוי: "Filobus".

מכירות ותפוצת דגם "פיאט 2401 קנזה" באיטליה
------------------------------------------

* אנקונה - 5 יחידות (סדרה 17-21)
* אבלינו - 4 יחידות
* בולוניה - 10 יחידות (סדרה 1408-1417)
* קליארי - 6 יחידות
* ליבורנו - 4 יחידות (סדרה 56-59)
* מודנה - 2 יחידות (סדרה 27-28)
* פארמה - 16 יחידות (סדרה 001-16)
* רימיני - 3 יחידות
* טורינו - 12 יחידות (סדרה 1000-1111)

גלריה
-----

* פיאט 2401 קנזה פיאט 2401 קנזה

ראו גם
------

* טרוליבוס

לקריאה נוספת
------------

* פיאט 2401  (מאת: Andrea Cozzolino)
* דגמי טרוליבוס באיטליה  ( L'Italia in filovia - Stagniweb)

קישורים חיצוניים
----------------

ויקישיתוף מדיה וקבצים בנושא **פיאט 2401 קנזה** בוויקישיתוף

הערות שוליים
------------

1. ↑  פיאט 2401 - פארמה
תרשים חלקיו של טרוליבוס: שני מוטות (13) מובילים את האנרגיה אל בסיסם (15) ומשם היא מועברת אל המנוע. המוטות מתחברים באמצעות תופסנים (12) אל חוט החשמל (1), וכאשר אינם בשימוש ניתן לקבעם אל גג הרכב (14). שני חוטים מתוחים (11) מושכים את המוטות אל מרכז הרכב לאחר שאלה נעים לצדדים בשל אילוצי הדרך, והחוט מאוחסן בשני תופים (10)
**פיאט 2411 קנזה** (באיטלקית **Fiat 2411 Cansa**) הוא אוטובוס חשמלי מסוג טרוליבוס אשר יוצר על ידי חברת פיאט האיטלקית בין השנים 1955–1959. הדגם מונע באמצעות רשת חשמל, מושך חשמל באמצעות כבל תקרה המחובר לרשת המספקת חשמל.

דגם הטרוליבוס "פיאט 2411 קנזה" דומה בחזותו ובמבנהו לאוטובוס רגיל, אך הוא מצויד במנוע חשמלי. 

את מרכב הדגם ביצעה חברת "Cansa".

פיאט 2411 קנזה
--------------

סך הכל הדגם יכול להכיל 90 נוסעים. מושב הנהג מימין. אורך הדגם 11.0 מטר.

לדגם 2 דלתות צדדיות.

טרוליבוס
--------

טרוליבוס הוא סוג של אוטובוס חשמלי אשר מושך חשמל מכבל בתקרה. מעל גג האוטובוס מחובר מוט לרשת החשמל. ה"טרוליבוס" נבדל מסוגים אחרים של אוטובוסים חשמלים אשר מסתמכים על סוללה חשמלית.

על רשת החשמל המזינה את הטרוליבוס לכלול שני חוטי חשמל מקבילים הסוגרים מעגל חשמלי.

בדרך כלל הכח החשמלי הנפוץ הוא 600 וולט זרם ישיר.

נתיב הנסיעה הוא תמיד קדימה (דגמי הטרוליבוס לא מסוגלים לנסוע אחורנית).

בניגוד לחשמלית שהיא כלי תחבורה ציבורית הנעה על מסילה ברחובות ערים, ה"טרוליבוס" נע על כביש אספלט ללא צורך במסילה.

באיטלקית ה"טרוליבוס" קרוי: "Filobus".

מכירות ותפוצת דגם "פיאט 2411 קנזה" באיטליה
------------------------------------------

* סן רמו
* ליבורנו
* מודנה

גלריה
-----

* פיאט 2411 קנזה פיאט 2411 קנזה

ראו גם
------

* טרוליבוס

לקריאה נוספת
------------

* תמונות Modena Trolleybus Photos  (תמונה שנייה מלמעלה)
* תמונה- פיאט 2411 קנזה fiat 2411 cansa filobus 1959 | interamente restaurato per
* דגמי טרוליבוס באיטליה  ( L'Italia in filovia - Stagniweb)

קישורים חיצוניים
----------------

ויקישיתוף מדיה וקבצים בנושא **פיאט 2411 קנזה** בוויקישיתוף

הערות שוליים
------------

1. ↑  פיאט 2411 קנזה בסן רמו  (0:27), יו-טיוב
תרשים חלקיו של טרוליבוס: שני מוטות (13) מובילים את האנרגיה אל בסיסם (15) ומשם היא מועברת אל המנוע. המוטות מתחברים באמצעות תופסנים (12) אל חוט החשמל (1), וכאשר אינם בשימוש ניתן לקבעם אל גג הרכב (14). שני חוטים מתוחים (11) מושכים את המוטות אל מרכז הרכב לאחר שאלה נעים לצדדים בשל אילוצי הדרך, והחוט מאוחסן בשני תופים (10)
**פיאט 2405F** (באיטלקית: **Fiat 2405F**) הוא אוטובוס חשמלי מסוג טרוליבוס אשר יוצר על ידי חברת פיאט האיטלקית בין השנים 1955–1964. הדגם מונע באמצעות רשת חשמל, מושך חשמל באמצעות כבל חשמלי בתקרה המחובר לרשת המספקת חשמל.

דגמי פיאט 2405F
---------------

* אוטובוס קצר (מצויד במנוע חשמלי)
* אוטובוס ארוך (מצויד במנוע חשמלי)

פיאט 2405F
----------

הדגם יוצר ב-2 תצורות : "אוטובוס קצר" ו"אוטובוס ארוך".

הדגם הארוך - דגם הטרוליבוס "פיאט 2405F" דומה בחזותו ובמבנהו לאוטובוס ארוך. חלקו הקדמי של האוטובוס הארוך גדול יותר מחלקו האחורי. 

הדגם מורכב מ-2 קרוניות מחוברות. הדגם אופיין ב-4 דלתות צד (מצד ימין של הטרוליבוס). מקום מושב הנהג - צד שמאל. הדגם נתמך ב-10 צמיגים (2 בחזית הקרונית הראשונה, 2 כפולים בכל צד בחלק האחורי של הקרונית הראשונה, 2 כפולים בכל צד בחלק האחורי של הקרונית השנייה).

את מרכב הדגם ביצעה חברת "Cansa".

לדגם ה"פיאט 2405F" הורכבו 2 מנועים חשמליים מסוג : Тibb, המספקים כח של 1200 וולט.

ראו גם
------

* טרוליבוס

לקריאה נוספת
------------

* פיאט 2405F  ( Fiat - WheelsAge.org)
* פיאט 2405F ( Bologna Transport Museum (Italy) )
* תמונה - פיאט 2405F (Fiat 2405 F Casaro-Tubocar (1955) - Flickr)
* פיאט 2405F, שנת 1955 (דגם קצר) (Filobus FIAT 2405F/CGE/Casaro del 1955 ex ACT Cagliari)
* דגמי טרוליבוס באיטליה  ( L'Italia in filovia - Stagniweb)

קישורים חיצוניים
----------------

ויקישיתוף מדיה וקבצים בנושא **פיאט 2405F** בוויקישיתוף

הערות שוליים
------------

1. ↑  פיאט 2405F - נתונים טכניים TRANSIRA • View topic - Torino: troleibuze
2. ↑  פיאט 2405F דגם קצר - שנת 1955 trolleybuses on DeviantArt
הרב בנימין אייזנר
הרב **בנימין (בני) אייזנר** (ו' באדר ב' תש"ג 13 במרץ 1943 – א' בחשוון תשע"ב, 29 באוקטובר 2011) היה רב ומחנך, ממייסדי תלמוד תורה מורשה. מתלמידיו של הרצי"ה קוק.

חייו
----

נולד בירושלים. למד בבית ספר יסודי בתל אביב ובתיכון בקיבוץ יבנה. לאחר התיכון שירת בצה"ל ולאחר מכן למד בישיבת מרכז הרב. לחם במלחמת ששת הימים, והיה ממשחררי בית לחם.

לאחר חתונתו למד תורה בקיבוץ יבנה ובישיבת אור עציון. בהמשך החל לשמש כר"מ ומשגיח בישיבת ירושלים לצעירים. במהלך השנים לימד את תורת הראי"ה והרצי"ה גם בישיבת עטרת כהנים, מכינה קדם צבאית עלי, מכינה קדם צבאית עטרת כהנים, ישיבת כרם ביבנה, ישיבה קטנה מורשה, ישיבת מרכז הרב, ישיבת הר המור, מורשת יעקב ועוד. העביר שיעורים גם בביתו, בין היתר בימי שישי לימד שם את תלמידי ישיבת שבי חברון.

בשנות השמונים היה בין מייסדי ארגון שלח את עמי שפעל למען שחרורם של נתן שרנסקי ואסירי ציון אחרים מהכלא הסובייטי. מטה הארגון הוקם בביתו. היה ממקימי רשת החינוך "נעם-צביה", ממקימי תלמוד תורה מורשה ומהוגי רעיון המכינות הקדם-צבאיות.

קשרים מיוחדים היו לרב אייזנר עם יהודי ארצות הברית. הוא היה ממייסדי בית המדרש לתלמידים אמריקאים "בית מדרש תורה" (BMT), בשכונת בית וגן בירושלים, שבו למדו שנה או שנתיים לפני המשך לימודיהם בקולג' בארצות הברית. מוסד זה היה מוסד פנימייתי של הסוכנות היהודית, שכלל גם מגורים למשפחות אנשי הסגל. תלמידיו האמריקאים שמרו איתו על קשרים הדוקים. 

נהג לנסוע לבסיסי צה"ל ללמד את החיילים, במיוחד לפני מלחמות ומבצעים. 

בשנים האחרונות התגורר ב'בית היהודי' בשכונת אבו תור בירושלים. 

בשנת תשע"א התגלה בגופו גידול ממאיר. נפטר בליל שבת פרשת נח, א' בחשוון תשע"ב, ונקבר בלוויה רבת משתתפים בחלקת הנביאים שבהר הזיתים, בסמוך להראי"ה ורבו הרצי"ה.

בכל שנה, ביום השנה לפטירתו, נערך בביתו שבשכונת אבו תור ערב שיעורים שנמשך לכל אורך הלילה, ובו מוסרים רבנים מהציונות הדתית שיעורים תורניים בנושאים שונים, לעילוי נשמתו.

משפחתו
------

הרב אייזנר היה נשוי לשרה, אחותו של הרב אברהם יצחק אולמן (דיין בבד"צ של העדה החרדית), ולהם נולדו 11 ילדים. בין ילדיהם: סא"ל שלום אייזנר, לשעבר סמח"ט הבקעה (חתנו של הרב יהושע צוקרמן).

קישורים חיצוניים
----------------

* הספד שנתן הרב אייזנר לזכר שמונת הקדושים מהפיגוע בישיבת מרכז הרב.
* שמעון כהן, 'הרב אייזנר היה אדם במלוא המשמעות', באתר ערוץ 7, 27 בנובמבר 2011
* ישי קרוב, "עניו גדול וצנוע מאוד בהנהגתו", באתר ערוץ 7, 29 באוקטובר 2011
* הרב יוסי פלאי, לזכרו של הרב בני אייזנר הקול היהודי
* שי הירש (מתלמידיו), הספד שנאמר בשבעה, אתר שורש
* שיעור של הרב בני אייזנר, הקץ המגולה במשנת הרצי"ה, כתב העת 'שמעתין', גיליון 183, התשע"ג.
* כרטיס הקבר של בנימין אייזנר, באתר הר הזיתים
* כל הכתבות על הרב בני אייזנר, באתר ערוץ 7

הערות שוליים
------------

1. ↑  אתר שורש
2. ↑  יהונתן גוטליב, עשור לפטירת הרב בני אייזנר: הרב שלא התפלג, באתר ערוץ 7, ‏2021-10-06
**נפרוקסן** (Naproxen) סודיום היא תרופה אנטי-דלקתית לא סטרואידית NSAID המשמשת להקלה של כאבים חום ונפיחות.

שימושים רפואיים
---------------

נפרוקסן משמשת בדרך כלל להקלה בכאבים, חום, דלקת ונוקשות הנגרמות על ידי מחלות כגון מיגרנה, אבנים בכליות, דלקת מפרקים שגרונית, דלקת מפרקים פסוריאטית, גאוט, דלקת חוליות מקשחת, כאבי מחזור ודלקות גידים.

מכניזם פעולה
------------

נפרוקסן עובדת על ידי עיכוב האנזימים COX-1 ו-COX2 המייצרים פרוסטגלנדינים מהחומצה הארכידונית.

תופעות לוואי
------------

מעכבי האנזים COX2 נקשרו בעבר לעליה בשכיחות מחלות לב וכלי דם ושבץ, לנפרוקסן מייחסים כ-50% מהאפקט לעיל. בנוסף מיוחסות לנפרוקסן תופעות לוואי המקושרות למערכת העיכול כגון צרבת, עצירות, שלשולים כיבים ודימומים קיבתיים.

מבנה כימי
---------

נפרוקסן הוא חבר בקבוצת הפרופנים, תת-משפחה במשפחת נוגדי הדלקת שאינם סטרואידים NSAID. החומצה החופשית היא חומר חסר ריח, לבן וגבישי. החומצה מסיסה בשומן וכמעט לא מסיסה במים. יש לה נקודת היתוך של 152-155 מעלות צלזיוס.

שיווק ושמות מסחריים
-------------------

נפרוקסן משווק תחת השמות המסחריים הבאים:
Aleve, Anaprox, Antalgin, Apranax, Feminax Ultra, Flanax, Inza, Midol Extended Relief, Nalgesin, Naposin, Naprelan, Naprogesic, Naprosyn, Narocin, Proxen, Soproxen, Synflex and Xenobid.

נפרוקסן שווקה במקור כתרופת מרשם בשם Naprosyn ידי Syntex בשנת 1976, ונפרוקסן סודיום שווקה תחת השם המסחרי Anaprox לראשונה בשנת 1980. היא מוגדרת כתרופת מרשם ברוב המדינות בעולם. בשנת 1994 בארצות הברית, אישר מנהל המזון והתרופות האמריקאי (FDA) את השימוש בתרופה ללא מרשם (OTC drug), בארצות הברית נפרוקסן משווקת בעיקר על ידי Bayer HealthCare תחת השם המסחרי Aleve.

קישורים חיצוניים
----------------

ויקישיתוף מדיה וקבצים בנושא **נפרוקסן** בוויקישיתוף
* 

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**פינגולימוד** (Fingolimod) הוא השם הגנרי לתרופה לטיפול בטרשת נפוצה, הידועה בשמה המסחרי **גילניה** (Gilenya). גילניה מיוצרת על ידי נוברטיס.

היסטוריה
--------

במהלך השנים 2010-2011 אושרה התרופה לשימוש בארצות הברית, קנדה, האיחוד האירופי, רוסיה וישראל.

גילניה הוא התכשיר הראשון הניתן במתן פומי לטיפול בצורות ההתקפיות של מחלת הטרשת הנפוצה, אשר קיבל את אישור מנהל המזון והתרופות האמריקאי (FDA).

גילניה היא התרופה הראשונה מתוך קבוצת תרופות חדשות הנקראות מווסתי קולטן ספינגוזין 1-פוספט (S1PR). בטרשת נפוצה המערכת החיסונית פוגעת במיאלין (הציפוי המגן על סיבי העצב של מערכת העצבים המרכזית). מנגנון הפעולה החדשני של גילניה מפחית את ההתקפה של המערכת החיסונית על מערכת העצבים המרכזית על ידי אצירתם של תאי דם לבנים (לימפוציטים) בבלוטות הלימפה. כך נמנעת הגעתם של תאי דם לבנים למערכת העצבים המרכזית שם הם עלולים לתקוף את המעטפת המגנה על סיבי העצב וכתוצאה מכך מופחתת הדלקת והנזק לתאי העצב. גילניה הוכחה במחקרים כמפחיתה את מספר ההתקפים בכ-50 אחוזים.

פינגולימוד היא נגזרת של המטבוליט myriocin, שמקורו מהפטרייה *Isaria sinclairii*. פטרייה זו משמשת כתרופה עממית ברפואה סינית. פינגולימוד סונתזה לראשונה ב-1992, על בסיס myriocin, ועברה סדרת שינויים כדי שהנגזרת תהיה פחות רעילה ובעלת מבנה פשוט יותר.

תרופות אחרות לטרשת נפוצה, אשר ניתנות דרך הפה נמצאות כעת בפיתוח, והן אמורות להתחרות בגילניה. ביוג'ן מפתחת את התרופה BG-12, וטבע מפתחת את לקווינימוד-Laquinimod.

קישורים חיצוניים
----------------

ויקישיתוף מדיה וקבצים בנושא **פינגולימוד** בוויקישיתוף
* בן-עמי סלע, Fingolimod: התרופה הפומית החדשה לטיפול בטרשת נפוצה, חלק א`, טבע לייף

הערות שוליים
------------

1. ↑  Adachi, K; Chiba, K (2007). "FTY720 Story. Its Discovery and the Following Accelerated Development of Sphingosine 1-Phosphate Receptor Agonists as Immunomodulators Based on Reverse Pharmacology". *Perspectives in medicinal chemistry*. **1**: 11–23. PMC 2754916. PMID 19812733.
**אושרי גיטא** (נולד ב-2 ביולי 1985) הוא כדורגלן עבר ישראלי ששיחק בעמדת החלוץ.

קריירה
------

גיטא גדל במחלקת הנוער של מכבי חיפה ושיחק בקבוצה הבוגרת. ערך את הופעת הבכורה שלו ב-16 בספטמבר 2003 בניצחון 1:3 במסגרת גביע הטוטו על הפועל רמת גן. שיחק בין השאר בהפועל חיפה, מכבי אחי נצרת, הפועל נצרת עילית, הפועל עכו והפועל רעננה. בעונת 2006/2007 שיחק בקבוצת הכח עמידר רמת גן, והיה שותף לירידתה לליגה הלאומית; שער שכבש באותה העונה נכנס לעשיריית השערים של העונה, נבחרי ערוץ הספורט.

בעונה שלאחר מכן, 2007/2008, חזר למכבי חיפה לעונה אחת וזכה עמה בגביע הטוטו. לקראת עונת 2008/2009 הושאל לבני סכנין.

בעונת 2009/2010 סיכם לעונה בהפועל עכו, ולאחר מכן האריך את חוזהו בקבוצה לעונה נוספת, אך משלא הצליח להתברג להרכב הראשון, חתם בינואר 2011 לעונה וחצי בהפועל אשקלון, ממנה הושאל בינואר 2012 להפועל רעננה.

בקיץ 2012 חתם גיטא במועדון הפועל נצרת עילית, אולם כעבור זמן קצר, ב-25 ביולי 2012, הודיע על פרישתו מכדורגל ופנייה לעולם העסקי.

גיטא מחזיק בשיא לכדורגלן ישראלי בריצה ל-10 מטרים - 1.60 שניות; השיא הקודם, אותו שבר במכון וינגייט, היה שייך לאיגביני יעקובו (1.61).

קישורים חיצוניים
----------------

ויקישיתוף מדיה וקבצים בנושא **אושרי גיטא** בוויקישיתוף

* פרופיל, באתר Transfermarkt
* פרופיל, באתר הרשמי של מכבי חיפה

הערות שוליים
------------

1. ↑  יצחק סולומון, "בני סכנין ואושרי גיטא מרוצים אחד מהשני", באתר וואלה, 15 באוגוסט 2008
2. ↑  עמית גולדשטיין, "אושרי גיטא סיכם בהפועל עכו", באתר וואלה, 25 ביוני 2009
3. ↑  דורון בן דור, "אושרי גיטא חתם לעונה נוספת בהפועל עכו", באתר ONE,‏ 21 ביוני 2010
4. ↑  זיו אברג'יל, "אושרי גיטא חתם בהפועל אשקלון לעונה וחצי", באתר ספורט5, 26 בינואר 2011
5. ↑  אבישי תורג'מן, "אושרי גיטא חתם לקדנציה שנייה ברעננה", באתר ספורט5, 24 בינואר 2012
6. ↑  אבישי תורג'מן, "גיטא עובר לנצרת עילית, שמעיה יחתום בי-ם", באתר ספורט5, 17 ביולי 2012
7. ↑  דורון בן דור, "אושרי גיטא פרש מכדורגל: מרגיש שאני פספוס", באתר ONE,‏ 25 ביולי 2012

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אושרי גיטא"**.
**אריק סאבו** (בסלובקית: **Erik Sabo**, נולד ב-22 בנובמבר 1991) הוא כדורגלן סלובקי המשחק בעמדת הקשר והמגן הימני באנורתוסיס פמגוסטה מליגת העל הקפריסאית ובנבחרת סלובקיה.

קריירה
------

סאבו התחיל לשחק כדורגל מחלקת הנוער של ספרטק טרנבה, וב-25 בפברואר 2011 ערך את הופעת הבכורה שלו במדי הקבוצה הבוגרת של המועדון, במשחק נגד סלובן ברטיסלאבה. בעונת 2011/2012 הושאל סאבו לספרטק מיאבה מהליגה השנייה בסלובקיה, ובמדיה כבש שלושה שערים ב-34 הופעות. בקיץ 2012 חזר לספרטק טרנבה והפך לשחקן קבוע בהרכב הקבוצה, ובמדיה ערך 95 הופעות וכבש 25 שערים.

באוגוסט 2015 חתם סאבו לארבע שנים בקבוצת פאוק סלוניקי מהליגה היוונית. ב-23 באוגוסט 2015 ערך את הופעת הבכורה שלו במדי הקבוצה, כשפתח בהרכב בתיקו 0–0 נגד קסנתי. את עונתו הראשונה בפאוק פתח סאבו באופן יציב עם חמש הופעות בחמשת המשחקים הראשונים של קבוצתו אך בהמשך העונה נקלע הקשר לרוטציה בין הספסל להרכב הראשון. ב-12 במרץ 2016 כבש סאבו שלושער בניצחון 6–2 על חאניה בגביע היווני ונבחר למצטיין המשחק. בסך הכל ערך 24 הופעות בכל המסגרות בעונתו היחידה בקבוצה, כולל שש הופעות במסגרת הליגה האירופית.

ב-28 באוגוסט 2016 הגיע סאבו לישראל והושאל לבית"ר ירושלים לעונה אחת עם אופציה לעונה נוספת. ב-17 בספטמבר 2016 ערך את הופעת הבכורה שלו בקבוצה, כשעלה כמחליף בניצחון 3–0 על הפועל אשקלון, וב-7 בינואר 2017 כבש את שער הבכורה שלו, בניצחון 3–0 על הפועל כפר סבא במסגרת סיבוב ח' בגביע המדינה. ב-8 באפריל 2017 כבש סאבו את שערו הראשון בליגת העל, בניצחון 3–0 על בני סכנין. בסך הכל ערך 31 הופעות ליגה בעונת 2016/2017, בהן כבש שלושה שערים.

סאבו המשיך בקבוצה גם בעונת 2017/2018, וב-29 ביוני 2017 בדקה ה-92 כבש את שער הניצחון מול ואשאש ההונגרית במסגרת מוקדמות הליגה האירופית, במשחק שהסתיים בתוצאה 4–3. בליגה כבש שישה שערים ב-31 הופעות בעונה זו, וכן כבש בדקה ה-88 בפנדל את שער הניצחון מול עירוני קריית שמונה בחצי גמר גביע המדינה, והגיע עם הקבוצה לגמר הגביע בו הפסידה להפועל חיפה.

את עונת 2018/2019 פתח סאבו בבית"ר ירושלים, אך ב-13 בספטמבר 2018 חתם לשלוש שנים בהפועל באר שבע. ב-19 בינואר 2019 כבש את שער הבכורה שלו במועדון, בניצחון 3–1 על מכבי פתח תקווה. ב-18 ביולי 2019, לאחר שנודע לו כי הוא לא בתכנוני הקבוצה לעונת 2019/2020, הסכים לקבל פיצוי כספי של שתי משכורות ועזב את הקבוצה.

ב-22 ביולי 2019 חתם בפתיח קארגומרוק מליגת המשנה הטורקית.

ב-18 בינואר 2021 חתם בריזספור הטורקית.

ב-29 ביולי 2022 חתם באנורתוסיס פמגוסטה הקפריסאית.

### נבחרת סלובקיה

ב-23 במאי 2014 ערך סאבו את הופעת הבכורה שלו במדי נבחרת סלובקיה, במשחק נגד נבחרת מונטנגרו. סאבו שיחק עם הנבחרת במוקדמות יורו 2016, אך לא נכלל בסגל הסופי של הנבחרת לטורניר.

קישורים חיצוניים
----------------

ויקישיתוף מדיה וקבצים בנושא **אריק סאבו** בוויקישיתוף
* 

* פרופיל, באתר ההתאחדות לכדורגל בישראל

* פרופיל, באתר Transfermarkt

* פרופיל, באתר Soccerway

* פרופיל, באתר WorldFootball.net

* פרופיל, באתר National Football Teams

* פרופיל, באתר FootballDatabase.eu

הערות שוליים
------------

1. ↑  אופיר סער‏, בית"ר ירושלים: אריק סאבו חתם לעונה עם אופציה לעונה נוספת, באתר וואלה!‏, 28 באוגוסט 2016
2. ↑  מוטי פשכצקי, ‏אריק סאבו עזב את באר שבע, באתר ערוץ הספורט, 18 ביולי 2019
3. ↑  מוטי פשכצקי, ‏אריק סאבו חתם בקרגונמרוק, באתר ערוץ הספורט, 22 ביולי 2019
4. ↑  הונטלאר נחת בגרמניה, סאבו חתם בקבוצה חדשה באתר ספורט 1, 18 בינואר 2021
**גאטאן אנטוני וארן** (בצרפתית: **Gaëtan Antony Varenne**; נולד ב-24 ביוני 1990 בלה פוי-אן-ולה שבצרפת) הוא כדורגלן עבר צרפתי-ישראלי ששיחק בעמדת החלוץ.

קריירה
------

וארן החל את דרכו בספורט כטניסאי, אך פרש כשהחל לשחק כדורגל כילד במועדון המקומי של עיר הולדתו לה פוי-אן-ולה. כשהיה בן 14 הצטרף למחלקת הנוער של מונטפרנדיס ובגיל 18 הצטרף לקבוצת הנוער של קלרמון פוט 63, ששיחקה בליגה השנייה בצרפת. בשנת 2009 הצטרף לקבוצת קורנון מהליגה הרביעית בצרפת, שם כיכב במדי הקבוצה וכבש 28 שערים ב-23 הופעות בלבד. ב-2012 הגיע בהעברה חופשית לקבוצת בסטיה מליגת העל הצרפתית, אך שותף רק בשני משחקי גביע ושיחק בעיקר בקבוצת המילואים של המועדון, ובספטמבר 2013 שוחרר מהמועדון.

בפברואר 2014 חתם במועדון ספורט אשדוד מליגת העל, וכבר בהופעת הבכורה שלו כבש שער בניצחון 2–0 על מכבי פתח תקווה. את עונת 2013/2014 סיים עם שער אחד בשמונה משחקים, ובעונה שלאחר מכן שיחק במכבי יבנה מהליגה הלאומית, במדיה כבש ארבעה שערים ב-22 הופעות.

בקיץ 2015 חתם וארן לשנתיים בקבוצת הפועל ירושלים מהליגה הלאומית. בעונתו הראשונה בקבוצה כבש תשעה שערים, ובעונתו השנייה כבש 13 שערים אך הקבוצה ירדה לליגה א'.

ב-14 ביוני 2017 חתם וארן בבית"ר ירושלים לעונה אחת עם אופציה לעונה נוספת. ב-2 ביולי 2017 ערך את הופעת הבכורה שלו במועדון, כאשר נכנס כמחליף בניצחון 3–0 על ואשאש ההונגרית במסגרת מוקדמות הליגה האירופית, ובמשחק זה כבש את שער הבכורה שלו במועדון. בעונת 2017/2018, כבש וארן 16 שערים בכל המסגרות במדי בית"ר ונבחר לתגלית העונה.

בספטמבר 2019 כבש וארן את השער הראשון בגמר גביע הטוטו נגד מכבי תל אביב והיה שותף לזכיית הקבוצה בתואר.

ב-6 בפברואר 2020 חתם לעונה וחצי בהפועל באר שבע.

ב-28 ביוני 2021 חתם לעונה אחת בבני סכנין, אך נפצע ונעדר לאורך כל העונה.

ב-26 ביוני 2023 פרש ממשחק פעיל.

מחוץ למגרש
----------

לוארן יש תואר אקדמי בגאוגרפיה מאוניברסיטה בצרפת.

וארן עלה לישראל וקיבל אזרחות ישראלית עקב חוק השבות והיותו יהודי.[דרוש מקור]

תארים
-----

בית"ר ירושלים
* גביע הטוטו: 2019/2020

הפועל באר שבע
* גביע המדינה: 2019/2020

קישורים חיצוניים
----------------

ויקישיתוף מדיה וקבצים בנושא **גאטאן וארן** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  כשנשאל וארן בנוגע לשמו, הסביר: "השם שלי הוא גאטאן וארן. אנתוני זה השם השני שלי, אבל כאן יותר קל לאנשים להגיד אנתוני וזה בסדר". ראו: בית"ר ירושלים: וארן גנב את ההצגה: "יש לי עוד הרבה עבודה", באתר וואלה!‏, 31 ביולי 2017
2. ↑  גיא בן זיו, ‏אנתוני וארן חתם בבית"ר לעונה אחת עם אופציה, באתר ONE‏, 14 ביוני 2017
3. ↑  מערכת ONE, ‏וארן נבחר לתגלית העונה, שטקוס שוער העונה, באתר ONE‏, 16 במאי 2018
4. ↑  מוטי פשכצקי, גיל לוין, ‏רשמית: וארן חתם בב"ש, גם גאנם צפוי להצטרף היום, באתר ערוץ הספורט, 6 בפברואר 2020
5. ↑  מיכאל וייסרמן, המחליף של אוסאמה חלאילה: אנתוני וארן חתם בבני סכנין, באתר ספורט 1, 28 ביוני 2021
6. ↑  *עברתי שיקום וניתוח, כלום לא עזר*: אנטוני וארן פורש מכדורגל - ערוץ הספורט, באתר Sport5.co.il - אתר ערוץ הספורט, ‏2023-06-27
7. ↑  מהיר ועצבני: אחד על אחד עם אנתוני וראן, ריאיון עם וארן באתר הרשמי של בית"ר ירושלים, רועי נעים, 27 באוגוסט 2017
**חוסואה אנטוניו מחיאס גרסיה** (בספרדית: **Josua Antonio Mejías García**; נולד ב-9 ביוני 1997) הוא כדורגלן ונצואלי, המשחק בעמדת הבלם באתונה קליטיה ובנבחרת ונצואלה.

קריירה
------

מחיאס נולד בוולנסיה שבוונצואלה, והחל לשחק כדורגל במחלקות הנוער של קרבובו המקומית. ב-12 ביולי 2015 ערך את הופעת הבכורה שלו בקבוצה הבוגרת, שמשחקת בליגת העל הוונצואלית.

ביולי 2017, לאחר שהיה סגן אלוף העולם במונדיאל עד גיל 20 עם נבחרת ונצואלה הצעירה, טס לספרד והושאל ללגנס, אך זו החליטה להשאיל אותו לעונה אחת לקרטחנה מהליגות הנמוכות.

לאחר שהרשים בקרטחנה, רכשה אותו לגנס מקרבובו ב-2 ביולי 2018. לגנס שילמה לקרבובו כחצי מיליון אירו, והחתימה את מחיאס הצעיר על חוזה לחמש עונות.

ב-30 ביולי 2018 השאילה אותו לגנס לעונה אחת לז'ימנסטיק טרגונה, אך בינואר 2019 העבירה אותו חזרה לקרטחנה עד לסוף העונה.

לקראת עונת 2019/2020 הושאל לאתלטיקו מדריד, כשהוא משחק בעיקר בקבוצת המילואים של המועדון ומדי פעם מתאמן עם הקבוצה הבכירה, אך לא הרשים ובתום העונה שב ללגנס.

ב-29 בספטמבר 2020 הושאל לעונה אחת למלאגה מהליגה הספרדית השנייה.

ב-22 באוגוסט 2021 הושאל לעונה אחת לבית"ר ירושלים, עם אופציה לארבע שנים נוספות.. בתום העונה חתם על חוזה לשנתיים בקבוצה. במהלך פגרת מונדיאל 2022 טס מחיאס לוונצואלה, ובתום הפגרה טען כי דרכונו פג תוקף וכי הוא ממתין בוונצואלה עד לחידושו. ב-4 בינואר 2023 הודיע המועדון על שחרורו המיידי בשל התנהלותו.

ב-29 ביולי 2023 חתם באתונה קליטיה מהליגה היוונית השנייה.

### קריירת נבחרות

בינואר 2017 שיחק עם נבחרת ונצואלה הצעירה באליפות אמריקה הדרומית בכדורגל עד גיל 20 והגיע איתה למקום השלישי.

במאי 2017 שיחק עם הנבחרת בגביע העולם בכדורגל עד גיל 20 והגיע איתה עד לגמר בפעם הראשונה בהיסטוריה שלה, בו הפסידה הנבחרת 0–1 לנבחרת אנגליה הצעירה.

ב-8 באוקטובר 2021 ערך מחיאס את הופעת הבכורה שלו בנבחרת הבוגרת, במשחק מול ברזיל, שהסתיים בהפסד בתוצאה 1–3.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר National Football Teams

הערות שוליים
------------

1. ↑  El Leganés cede al central Josua Megías, subcampeón mundial sub 20 con Venezuela
2. ↑  Mejías, nuevo fichaje del Nàstic
3. ↑  Josua Mejías, cedido una temporada al Málaga C.F.
4. ↑  Josua Mejías completa la defensa del Málaga para este curso, MARCA, ‏2020-09-29 (בספרדית)
5. ↑  תומר לוי, רשמי: ז'וסואה מחיאס חתם בבית"ר ירושלים, באתר ערוץ הספורט, ‏22 באוגוסט 2021
6. ↑  חוזר לישראל: ג'וסואה מחייאס חתם לשנתיים נוספות בבירה, באתר בית״ר ירושלים
7. ↑  "U-20 World Cup 2017 Results: England, Venezuela Progress to Final for 1st Time". bleacherreport.com. נבדק ב-14 ביוני 2017. `{{cite web}}`:  (עזרה)
**טרנס לאונרד טיסדל** (באנגלית: **Terrence Leonard Tisdell**; נולד ב-16 במרץ 1998 במונרוביה שבליבריה) הוא כדורגלן ליברי המשחק בעמדת קשר הכנף בקבוצת בוטושאן מליגת העל הרומנית ובנבחרת ליבריה.

קריירת מועדונים
---------------

טיסדל נולד במונרוביה שבליבריה והחל את הקריירה המקצוענית שלו במספר מועדונים בליבריה ובמוזמביק. בחודש אוגוסט 2018 הצטרף לסנג'ואננסה מהליגה השלישית בפורטוגל, בה ערך 18 הופעות ליגה והבקיע שני שערים. בחודש יולי 2019 חתם טיסדל בברוקה מליגת העל הדרום-אפריקאית, בה ערך שבע הופעות ליגה.

ב-27 באוגוסט 2020 חתם טיסדל על חוזה לעונה אחת בהפועל פתח תקווה מהליגה הלאומית. ב-31 באוגוסט ערך את הופעת הבכורה שלו במועדון, בתיקו 1-1 נגד הפועל עפולה במסגרת המחזור הראשון בליגה לעונת 2020/2021. ב-12 בפברואר 2021 הבקיע טיסדל את שער הבכורה שלו במועדון, בניצחון 1-0 על הפועל רמת-גן גבעתיים במסגרת המחזור ה-21 בליגה. בסך הכל ערך טיסדל 31 הופעות ליגה במדי המועדון, בהן הבקיע שלושה שערים.

ב-28 ביוני 2021 חתם טיסדל בקוג'אליספור מליגת המשנה הטורקית.

קריירה בינלאומית
----------------

ב-15 בנובמבר 2016 ערך טיסדל את הופעת הבכורה שלו בנבחרת ליבריה, בהפסד 1-0 לנבחרת קניה במשחק ידידות. ב-4 בספטמבר 2019 הוא הבקיע את שער הבכורה שלו בנבחרת, בניצחון 3-1 על נבחרת סיירה לאון במסגרת מוקדמות מונדיאל 2022.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams

הערות שוליים
------------

1. ↑  Terrence Tisdell off to Great Start in Mozambique באתר Liberian Observer, ‏ 30 באוגוסט 2018 (באנגלית)
2. ↑  Liberian Winger Tisdell Joins Portuguese Club באתר Front Page Africa, ‏ 21 באוגוסט 2018 (באנגלית)
3. ↑  Terrence Tisdell signs for South African Club באתר Sports Liberia, ‏ 4 ביולי 2019 (באנגלית)
4. ↑  הפועל פתח תקווה החתימה את טרנס טיסדל לעונה באתר ONE, ‏ 27 באוגוסט 2020 (בעברית)
5. ↑  Kocaelispor, Terrence Leonard Tisdell ile anlaştı באתר Fanatik, ‏ 28 ביוני 2021 (בטורקית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"טרנס טיסדל"**.
**ניקולה צ'ירקוביץ'** (בסרבית: **Никола Ћирковић**; נולד ב-4 בדצמבר 1991) הוא כדורגלן סרבי, המשחק בעמדת המגן הימני במלאדוסט לוצ'אני.

קריירה
------

צ'ירקוביץ' החל את הקריירה שלו במחלקת הנוער של בוראץ' צ'אצ'אק. בקיץ 2010 הצטרף למטלאץ. ב-30 באוקטובר 2010 ערך צ'ירקוביץ' את הופעת הבכורה שלו בקבוצה, בהפסד 1–3 ליאבור איבנייצה. אף על פי ששיחק כקשר כנף, הייתה עונת 2012/2013 עונת השיא שלו בקריירה, כאשר כבש 12 שערים ב-33 משחקי ליגה.

בקיץ 2015 חתם צ'ירקוביץ' במינסק מליגת העל הבלארוסית, אך שוחרר ממנה כעבור כחודש, כאשר שותף בשני משחקי גביע בלבד, וחתם בווז'דובאץ מליגת העל הסרבית. ב-27 בספטמבר 2015 הבקיע צ'ירקוביץ' את שער הבכורה שלו בליגה הסרבית, בהפסד 1–2 לפרטיזן בלגרד.

ב-29 בספטמבר 2016 ערך צ'ירקוביץ' את הופעת הבכורה שלו בנבחרת סרביה, בהפסד 0–3 לקטר.

בקיץ 2019 חתם צ'ירקוביץ' בצ'וקריצ'קי.

בקיץ 2021 סיכם צ'ירקוביץ' בבני סכנין מליגת העל. ב-3 בפברואר 2022 חתם במועדון ספורט כפר קאסם.

ב-26 ביולי 2022 חזר לסרביה וחתם במלאדוסט לוצ'אני.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

הערות שוליים
------------

1. ↑  שלמה וייס‏, בני סכנין: המגן הסרבי ניקולה צ'ירקוביץ' סיכם לעונה אחת, באתר וואלה!‏, 5 ביוני 2021
2. ↑  החלון נסגר: אלפונס חתם במכבי חיפה, החתמה מרשימה למכבי נתניה, באתר ספורט 1, 3 בפברואר 2022

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ניקולה צ'ירקוביץ'"**.
פסל רובין הוד, גיבור לאומי ידוע, בנוטינגהאם, אנגליה
**גיבור לאומי** הוא גיבור תרבות ששמו, אישיותו ותיעוד מעשיו טבועים בתודעת הלאום ומשמשים מושא לגאווה. על פי רוב, תולדות חייהם של גיבורים לאומיים אינם מבוססים על תיעוד היסטורי מהימן כמו מסמכים, ותכונות הגיבור ומעשיו לא פעם מופרזים, מוגזמים ומקבלים נופך אגדי-מיתולוגי. ישנם גם גיבורים לאומיים המתועדים היטב, וכאלה שהם בדויים.

נוכחות הגיבור הלאומי בתודעת הלאום מתבטאת באזכורה של הדמות בשירי עם, בסיפורי עם ובמרכיבי פולקלור אחרים. גיבורים לאומיים משמשים גם כנושא ביצירות ספרותיות ובסרטי קולנוע. הגיבור הלאומי אהוד על ידי אנשים, או על ידי עם מסוים, ומשקף על פי רוב אידיאלים וערכים בתרבותם.

חייו של הגיבור הלאומי מתחילים כחיים רגילים כשל כל אדם, ומשתנים באופן יוצא דופן בעקבות אירועי חיים משמעותיים, לעיתים קרובות כתגובה לחוסר צדק חברתי ולעיתים כתגובה לאסונות טבע. מקרים נפוצים הם מקרים שבהם הגיבור הלאומי מוצג כמגנם של האנשים הפשוטים וכמסייע להמוני העם נגד דיכוי ועריצות או שחיתות של המבנה הממסדי, כגון מאבק במלך רע. במקרים אלו הוא לרוב, אך לא בהכרח, חי מחוץ לחוק בדרך כלשהי.

גיבורים לאומיים מפורסמיםː

* יהודה המכבי
* ז'אן ד'ארק
* רובין הוד
* יוליוס קיסר
* ויליאם וולאס
* שמשון
* נתן הייל
* יוסף טרומפלדור
* וילהלם טל
* רוברט רוי מקגרגור
* סקנדרבג
* אלכסנדר הגדול
* בר כוכבא
* אמארו פרגו
* חנה סנש

קישורים חיצוניים
----------------

ויקישיתוף מדיה וקבצים בנושא **גיבור לאומי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4247745-1

 |
כתה של עליית הנוער בעיינות ב-1948. שקי חול מדפנים את הקיר.
הכנת שקי חול במזח חוף וניס, לוס אנג'לס, קליפורניה, 2010.
**שק חול** הוא שק עשוי יוטה, פוליפרופילן או חומר אחר, ממולא חול או עפר, משמש למטרות כגון הגנה בעת שיטפון, ביצורים צבאיים, הגנה על חלונות זכוכית באזורי מלחמה ועוד. בשקי חול נעשה גם שימוש לאימוני כושר גופני ולחילוץ כלי רכב שהתחפרו בחול או בוץ.

יתרונות שקי חול הם בהיותם עשויים מחומרים זולים, וניתן להביאם ריקים למקום הנדרש ולמלאם בחול מקומי.

שימושים
-------

שקי חול עשויים לשמש במקרי חירום כגון נהרות העומדים להעלות על גדותיהם או כשסוללה ניזוקה. ניתן להשתמש בהם גם בעתות רגיעה או לאחר חרום, כבסיס לסוללה חדשה או מבני חסימת-מים אחרים. שקי חול אינם האמצעי המיטבי לעצירת שיטפונות, שכן בסופו של דבר יחלחלו המים לתוכם, וחומרי מילוי כגון עפר עלולים לזלוג מהם. בשקים יבשים ניתן לעשות שימוש חוזר, אולם שקים שנרטבו עלולים להיות מזוהמים במזהמים כימיים וביולוגיים. 

בצבא משמשים שקי חול לביצורי שדה ולהגנה על מבנים. כיוון שמילוי השקים נעשה בחומר זמין וזול, ניתן להקים באמצעותם מחסות נרחבים. השילוב בין גרגרי עפר ובועות אוויר זעירות בשק מאפשר ספיגה טובה של הדף התפוצצויות. ממדים סטנדרטיים של שק חול הם 14 \ \times  ‏ 22 אינץ' (בסביבות 35.5 \ \times  ‏ 56 סנטימטר). ממדים אלו, עם משקל החול בשק, מאפשרים שימוש בשקי חול לבניית קיר עמיד בבנייה מוצלבת, כמו קיר לבנים. בגודל כזה השקים אינם כבדים מידי להרמה והבאה למיקום הנדרש. ניתן להניחם לייצוב והגבהת תעלות קשר ושוחות או לערמם לגובה במקומות בהם לא מתאפשרת חפירה. עמידותו של מתרס שקי חול כהגנה מהפגזות אוויריות אינה טובה. מתרס שאמור לשרוד זמן ממושך יש לחזק בצמנט פורטלנד או חומרים דומים, להגנה מרקבון ושחיקה. שקים מקנבס כותנה עמידים יותר משקי יוטה, ולכן מתאימים יותר לשימוש ממושך. עם זאת, כיום רוב השקים המשמשים לביצורים ולהגנה משיטפונות מיוצרים מפוליפרופילן. 

זמינות השקים בידי לוחמים, גודלם והרכב הבד, הוביל לשימוש מאולתר בהם כברדסים לכיסוי שבויי מלחמה.

גלריה
-----

* שקי חול משמשים לייצוב והגבהת תעלות קשר, מערכת גליפולי, 1915שקי חול משמשים לייצוב והגבהת תעלות קשר, מערכת גליפולי, 1915
* בניית עמדת הגנה משקי חול בקיבוץ חצרים, 1946בניית עמדת הגנה משקי חול בקיבוץ חצרים, 1946
* שקי חול מגנים על חלונות מבנה, קיבוץ גן שמואל, שנות ה-20שקי חול מגנים על חלונות מבנה, קיבוץ גן שמואל, שנות ה-20
* שקי חול להגנה בעת שיטפון, אוקספורדשייר, אנגליה, 2007שקי חול להגנה בעת שיטפון, אוקספורדשייר, אנגליה, 2007

קישורים חיצוניים
----------------

ויקישיתוף מדיה וקבצים בנושא **שק חול** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10665786

 |
**ורה אלטרס (קצ'קש)** (בהונגרית: **Vera Altaras (Kecskés)**;‏ 1914 – 29 באפריל 2006) הייתה חסידת אומות העולם הונגרייה, שהצילה במהלך מלחמת העולם השנייה את היהודי יעקב אלטרס ממוות בשואה.

פעילות בתקופת השואה להצלת יהודים
--------------------------------

ורה התגוררה בעיר סנטה שם פגשה את יעקב אלטרס, יהודי מסרייבו, עובד ציבור מטעם צבא יוגוסלביה. ב-1941 בעקבות הפלישה הגרמנית ליוגוסלביה יעקב ניסה לחזור לסרייבו, אך נאלץ לחזור לסנטה כשברשותו מסמכים מזויפים המעידים על היותו אזרח זר, שקיבל מחברו הכומר אנטון פאריץ ואישור מעבר שהצליח להשיג מקצינים גרמנים שעמם התיידד במהלך מסעו. ב-1944 יעקב נעצר על ידי הרשות המרכזית לשליטה בזרים (KEOKH) והועבר למחנה המעצר קיסטרצ'ה ליד בודפשט. בעקבות מעצרו ורה עזבה את בית הוריה בסנטה ועברה לבודפשט על מנת לדאוג ליעקב. ורה עבדה כמלצרית ובמשך חודשים רבים התחזתה לארוסתו של יעקב על מנת שתוכל להביא לו בגדים ואוכל מדי שבוע. הודות למסמכים המזויפים שהיו ברשותו לא הועבר לאושוויץ. כשהאסירים האחרים וצות המחנה החלו לחשוד בו שהוא יהודי ורה שיחדה את רופא המחנה כדי שיכתוב אישור המצהיר שלמרות שיעקב נימול הוא אינו יהודי אלא מוסלמי וכך מנעה את שילוחו למחנה השמדה. בנובמבר 1944 יעקב ברח ממחנה המעצר והגיע אל דירתה של ורה שם היא הסתירה אותו לזמן קצר עד ששוערת הבניין החלה לחשוד בה שהיא מחביאה יהודי, ולכן ורה דאגה להעבירו לדירת מסתור אחרת בה החביאה אותו עד שחרור בודפשט בפברואר 1945.

לאחר המלחמה
-----------

לאחר המלחמה ורה התחתנה עם יעקב ונולדה להם בת, יהודית. הם עלו לישראל בדצמבר 1948 והתגוררו בירושלים. ורה נפטרה ב-29 באפריל 2006 בתל אביב בגיל 92. במסגרת מיזם "חסד אחרון" (מיזם משותף ל"יד ושם" ושב"כ שנערך במהלך 2021, ובמסגרתו אותרו קבריהם של חסידי אומות העולם שגרו ונקברו בישראל ונאסף אודותם מידע רב), נחקר גם סיפורה של. ורה ואותר קברה בבית הקברות בקרית שאול בחלקת חסידי אומות העולם.

הכרה והנצחה
-----------

ב-6 בספטמבר 1998 ורה אלטרס הוכרה כחסידת אומות העולם ונערך לכבודה טקס ב-22 באוקטובר 1998, היא הונצחה בקיר הכבוד בגן חסידי אומות העולם שביד ושם.

לקריאה נוספת
------------

* פינצ'בסקי גרשון, חסד אחרון: סיפורם של חסידי אומות העולם בישראל, ירושלים: יד ושם, 2023, עמ' 145.

הערות שוליים
------------

1. 1 2  עמיקם ברקת, ההונגרייה ורה אלטרס מתה בת"א, **הארץ**, 1 במאי 2006
2. 1 2 3 4 5 6 7 8 9 10 11  The Righteous Among the Nations Database: Altaras Vera (Kecskés), יד ושם
3. 1 2  עדות מאת יעקב אלטרץ, 26 באוגוסט 1988, תיק M.31.2.8820, ארכיון יד ושם
4. ↑  אור הלר, "חסד אחרון": המבצע של שב"כ ויד ושם להנצחת חסידי אומות העולם, באתר חדשות 13, 7 באפריל 2021